AlexejDobrolubov/national_council_slovak_2010 huggingface dataset:
30. schôdza NR SR - 2.deň - A. dopoludnia
Dátum: 2025-02-05
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

18. Ďakujem pekne diskutujúcim. K Oskarovi. Programová vyhláška, tak ako je teraz formulovaná, je škodlivá. A to ešte aj vlastne patrí aj k Marekovi Krajčímu. Ne... Včera som tu o tom rozprával. Nemáme sa sústrediť na reguláciu nástrojov, ale na reguláciu cieľov. Lebo to, že určíme, kam idú aké toky peňazí, tým nijakým spôsobom neovplyvňujeme kvalitu, dostupnosť a nič iné. My si len myslíme, že existuje korelácia medzi objemom peňazí pre nejaký typ starostlivosti a nejakými dosiahnutými výsledkami. Ale to je, opakujem, nástroj, nie cieľ. Máme, tá programová vyhláška má formulovať, že čo vlastne chceme dosiahnuť, čo majú byť priority pre zdravotné poisťovne, pre poskytovateľov, pre pacientov. Predpisovanie konkrétneho objemu peňazí to nie je. A nie je to tak, ako je to v Českej republike. To často aj odborári používajú tento argument, že pozrite sa, Češi majú programovú vyhlášku. Nie, Češi nemajú programovú vyhlášku, oni majú úhradovú vyhlášku. A úhradová vyhláška hovorí o tom, koľko bude, ako budú odmeňované konkrétne výkony. To znamená, je to výkonovo založená odmeňovacia vyhláška. Programová vyhláška u nás hovorí, aký objem peňazí ide na starostlivosť bez ohľadu na to, koľko tej a akej starostlivosti je poskytnutej. To znamená, naša vyhláška odmeňuje existenciu, česká vyhláška odmeňuje produktivitu a to je zásadný rozdiel. Pri Ferovi Majerskom by som teda povedal, že áno, s mnohými vecami súhlasím. Pri tom vzdelávaní to, čo je moja výhrada, my nemeriame efektivitu, zmysel tohto celoživotného vzdelávania. Toho, keď sa toto urobí a zistíme, že ten jeden seminár ročne pre tú sestru je užitočný a jej dáva pridanú hodnotu, dobre. V tejto chvíli tie sestry reportujú, že je to pre nich stratený čas a stratené peniaze.
3. schôdza NR SR - 2.deň - B. popoludní
Dátum: 2023-11-15
Poslanec: Sulík, Richard (SaS)
Druh vystúpenia: Vystúpenie s faktickou poznámkou

46. Už som stlačil, učím sa aj ja. No, Marián, pekne si to zhrnul a je to také déja vu aj pre teba, myslím si, a pre mňa určite, že veľmi dobre si pamätáme obdobie, kedy vtedajší minister financií za SMER Peter Kažimír, toho času obžalovaný či obvinený šéf národnej banky, zvyšoval dane ostošesť, on mal normálne v tom záľubu, hľadal každú jednu možnú škulinku, či už raz to bolo daň, poistná daň, alebo daň z dividend a ďalších asi sedem alebo osem daní, čo on pozvyšoval, a teraz nám hrozí to isté, lebo táto vláda nebude šetriť. Tie príjmy, presne ako hovoríš, príjmy rastú rýchlo, dostatočne rýchlo na to, aby vedeli dostatočne konsolidovať rozpočet, len to by museli šetriť. Lenže čo ide robiť táto vláda? Ide vymýšľať nové ministerstvo. A nové ministerstvo je zaručené viac úradníkov a, bohužiaľ, zaručene viac buzerácie už majú v programovom vyhlásení napísanú, že bude tá vešiaková novela, ktoré ma to, ktorú ma napísať opätovne ministerstvo pre cestovný ruch a podobné hlúposti a zbytočnosti. Nevedia šetriť, tak čo budú robiť, budú zvyšovať dane. No a v tejto súvislosti by som chcel povedať, že strana SaS je jediná strana, ktorá je zásadne proti vyšším daniam, a preto sme vlastne pravicová strana. No tak dúfajme, že všetky tie navýšenie daní, že sa to jedného dňa potom aj podarí zvrátiť späť, ako sa podarili zrušiť koncesionárske poplatky, alebo čo sme to(?), ten Kažimírov výmysel, tú registračnú daň, čo sme znížili asi o 90 %. Ďakujem.
19. schôdza NR SR - 10.deň - B. popoludni
Dátum: 2024-09-26
Poslanec: Svoboda, Zdenko (HLAS - SD)
Druh vystúpenia: Vystúpenie v rozprave

92. Ďakujem za slovo, pán predsedajúci. Dámy a páni, dovoľte aj mne, aby som sa vyjadril k predloženému konsolidačnému balíčku, ktorý pripravila súčasná vláda. Tento balíček predstavuje nevyhnutný krok smerom k zabezpečeniu dlhodobej finančnej stability našej krajiny. Slovensko v posledných rokoch čelilo viacerým výzvam, od pandémie cez energetickú krízu až po infláciu a z toho plynúce rastúce životné náklady a hlavne nesprávne prijaté rozhodnutia predošlých vlád, či už vlády Igora Matoviča, Hegera a Ľudovíta Ódora. Všetky tieto udalosti si vyžiadali mimoriadne výdavky verejných financií, čím sme sa dostali do situácie, kde musíme prijať zodpovedné rozhodnutia pre stabilizáciu rozpočtu. Je potrebné si uvedomiť, že nekontrolovateľné zadlžovanie nie je udržateľné. Zadlžovanie krajiny alebo zadlženie krajiny o 24 mld. je neskutočný výkon, tiež deficit verejných financií v tomto roku dosiahne okolo 5,5 %. Verejný dlh blížiaci sa k 60 %, podotýkam, ktoré nespôsobila súčasná vláda, môže viesť k zvýšeniu úrokových sadzieb a naším cieľom je, aby sme v očiach ratingových agentúr pôsobili ako dôveryhodný partner. V opačnom prípade, kedy nám trhy neuveria, môže dôjsť k zvýšeniu financovania nášho štátneho dlhu, keďže si budeme musieť požičiavať za vyššie percentá. To by znamenalo aj menej zdrojov na podporu kľúčových odvetví ako je zdravotníctvo, školstvo, doprava a sociálna oblasť. Ako som uviedol, konsolidácia je kľúčová aj hľadiska našich záväzkov voči Európskej komisii a Európskej únii. Potrebujeme udržať, zabezpečiť si udržateľné hospodárenie, aby sme si zabezpečili konkurencieschopnosť a pripravili krajinu na budúce výzvy, či už ide o demografický vývoj, digitalizáciu a ďalšie projekty. Dámy a páni, dovoľte aj mne zdôrazniť, že tento konsolidačný balíček nie je ľahkým krokom pre nás ako koalíciu. Sme si plne vedomí toho, že jeho prijatie nebude bezbolestné a vieme, že zasiahne viaceré oblasti. Uvedomujeme si, že konsolidácia financií bude mať dopad aj na rozpočty samospráv, ktoré už teraz čelia zvýšeným výdavkom v dôsledku inflácie a energetickej krízy. Je to skúška, ktorú musíme spoločne prejsť, aby sme si zabezpečili finančnú stabilitu nielen na úrovni štátu, ale aj na medzinárodnej úrovni. Veríme, že v dlhodobom horizonte táto konsolidácia povedie k tomu, aby aj obce a mestá mali pevnejšie a udržateľný, udržateľnejší finančný základ na poskytovanie lepších služieb pre svojich občanov. Aj keď je to ťažké, musíme sa k tomu zodpovedne postaviť. Ďakujem.
19. schôdza NR SR - 9.deň - A. dopoludnia
Dátum: 2024-09-25
Poslanec: Svoboda, Zdenko (HLAS - SD)
Druh vystúpenia: Vystúpenie

12. Ďakujem za slovo, pán predsedajúci. Vážený pán predsedajúci, vážené kolegyne, kolegovia, dovoľte, aby som vám predložil návrh na vydanie zákona, ktorým sa mení a dopĺňa zákon č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb v znení neskorších predpisov. Cieľom návrhu je umožnenie používania skríningových testovacích súprav príslušníkmi Policajného zboru pri výkone dohľadu nad bezpečnosťou a plynulosťou cestnej premávky v prípadoch, keď má policajt pri kontrole vodiča podozrenie, že je pod vplyvom omamných a psychotropných látok. A zároveň navrhujem vypustenie zastaralej a nevykonateľnej právnej úpravy zriaďovania protialkoholických záchytných izieb. Novela zákona, ako som uviedol, upravuje zásadne dve oblasti. Ministerstvo vnútra zabezpečilo skríningové testovacie súpravy, sady, na zistenie prítomnosti v organizme, prítomnosti drog v organizme vodiča. V súvislosti s ich zavádzaním do výkonu služby bolo zistené, že súčasné znenie zákona č. 219/1996 Z. z. o ochrane pred zneužívaním alkoholických nápojov upravuje možnosť, alebo de facto neupravuje možnosť používania týchto predmetných skríningových testovacích súprav policajtami pri výkone dohľadu. Pri vyšetrení vodiča, či nie je pod vplyvom drog, by mal policajt postupovať podľa ustanovenia § 5 ods. 5 citovaného zákona, kde však možnosť vykonania vyšetrenia prostredníctvom tejto testovacej súpravy absentuje. Vzhľadom na to je potrebné novelizovať zákon, ktorým dôjde k zrýchleniu a zjednodušeniu vykonávania orientačného vyšetrenia na prítomnosť omamných a psychotropných látok v organizme vodiča. Druhou oblasťou, súčasťou tejto novely je vypustenie § 6 až 11 zákona, ktorý upravuje zriaďovanie protialkoholických záchytných izieb, z dôvodu, že tieto ustanovenia sú už zastaralé a v podmienkach Slovenskej republiky sú aj dlhodobo nevykonateľné. Právnou prekážkou vykonateľnosti zákona je fakt, že vychádza z pôvodného zákona z 50. rokov minulého storočia, kedy československé socialistické zdravotníctvo prebralo na seba represívnu úlohu chrániť spoločnosť pred ohrozujúcim správaním ľudí pod vplyvom alkoholu a ich umiestňovaním do protialkoholických záchytných izieb. Z dôvodu, že táto protialkoholická záchytná izba nie je zdravotníckym zariadením a mala by byť zriaďovaná len s cieľom zabezpečenia verejného poriadku v meste alebo v obci, navrhujem vypustenie uvedenej právnej úpravy a po dôkladnej analýze vytvorenie nového modelu prevádzkovania protialkoholických záchytných izieb. Dátum nadobudnutia účinnosti zákona navrhujem na 1. január 2025. Pán predsedajúci, ďakujem, skončil som.
19. schôdza NR SR - 2.deň - B. popoludní
Dátum: 2024-09-11
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

2. Ďakujem za slovo, pán predsedajúci. Tak ja by som nadviazal na pána Viskupiča. V prvom rade si treba uvedomiť alebo povedať, že táto daň má slúžiť na konsolidáciu verejných financií. Dôvody už tu viackrát zazneli v priebehu dnešného dňa a ja len pripomeniem, že ide o zlé hospodárenie predchádzajúcich troch vlád a toto je výsledok. Ďalej treba uviesť, že ide o negatívnu externalitu, to znamená, že vždy bol zámer sa presunúť k zdaneniu negatívnych externalít. To znamená, že to, čo je zlé, škodí, treba aj zdaniť do určitej miery. Na to nadväzuje aj ten zdravotnícky pohľad alebo hľadisko, v tomto momente však ide o druhoradú záležitosť, v prvom rade sa sleduje konsolidácia. Čo sa týka aj aplikačnej praxe, tak tá je taká, že aj túto daň poznajú, zavedenie tejto dane aj v krajinách západnej Európy, ako je Spojené kráľovstvo, Nemecko alebo Francúzsko, to znamená, že nejde o žiadne nóvum. Súvisí so zavedením, v súvislosti so zavedením vlastne aj tejto dane si finančná správa nevyžiadala nejaký enormne zvýšený počet administratívnych síl, to znamená, že to určite vie zvládnuť aj s terajším osadenstvom, ktoré je na finančnej správe. Ďakujem.
19. schôdza NR SR - 1.deň - A. popoludní
Dátum: 2024-09-10
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

149. Ďakujem za slovo. Vážený pán poslanec, je šokujúce, ako presne viete, čo policajti potrebujú, a ako viete, že opatrenia, ktoré minister Šutaj Eštok nachystal, sú zlé. Dovoľte mi otázku, prečo ste ich neaplikovali, keď ste boli v rezorte. Len preto, aby ste mohli nadávať na vášho nástupcu? Pýtam sa. Je veľká škoda pre slovenskú políciu, že ste si problémy rezortu nedokázali vy všimnúť, keď ste sedeli na stoličke ministra vnútra. Ešte jedna poznámka, čo sa týka pána Spišiaka, ktorý aj pripomenul, že odchádzali za vášho ministrovania tie najsilnejšie policajné ročníky. Ale vy ste pre ich udržanie čo urobili? Myslím si, že absolútne nič. A zároveň bol aj prírastok v zbore za vášho ministrovania jeden z najnižších. Gratulujem k dobrej práci! Radi si vypočujeme ďalšie rady, ako to nerobiť.
15. schôdza NR SR - 5.deň - A. dopoludnia
Dátum: 2024-06-18
Poslanec: Svoboda, Zdenko (HLAS - SD)
Druh vystúpenia: Vystúpenie v rozprave

6. Takže ako som povedal, chcel by som predložiť pozmeňujúci návrh. Odôvodnenie je nasledovné. Dôvodom na predloženie úpravy § 12 ods. 2 zákona je, aby výška regresov uplatňovaných poisťovňou korešpondovala so závažnosťou porušenia predpisov súvisiacich s riešením poistných udalostí a poskytovaním poistného plnenia, preto návrh zákona zavádza percentuálnu limitáciu výšku regresu pri vybraných porušeniach povinností poistených. Teraz by som rád pre predniesol pozmeňujúci návrh. Takže v článku 1 bod 25, v čl. 1 bod 25 v § 12 odsek 2 znie: (2) Výška náhrady poistného plnenia alebo časť jeho časti, na ktorú vznikne poisťovateľovi právo podľa a) odseku 1 písmena a) až g), j) a k) nesmie presiahnuť úhrn poistných plnení, ktoré poisťovateľ vyplatil z dôvodu poistnej udalosti, b) ods. 1 písmeno h) a i) nesmie presiahnuť 50 % úhrnu poistných plnení, ktoré poisťovateľ vyplatil z dôvodu poistnej udalosti, c) ods. 1 písmeno h) nesmie presiahnuť 30 % úhrnu poistných plnení, ktoré poisťovateľ vyplatil z dôvodu poistnej udalosti, ak porušenie povinností podľa § 10 ods. 1 až 4 trvá kratšie ako 15 dní. d) ods. 1 písmena j) nesmie presiahnuť 50 % úhrnu poistných plnení, ktoré poisťovateľ vyplatil z dôvodu poistnej udalosti, ak sa preukážu dôvody hodné osobitného zreteľa, pre ktoré poistený porušil povinnosť podľa ods. 1 písmena j). Zároveň navrhujem vyňať bod 4 spoločnej správy výborov na osobitné hlasovanie s odporúčaním neschváliť. Ďakujem, skončil som.
13. schôdza NR SR - 1.deň - B. popoludní
Dátum: 2024-05-09
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

98. Ďakujem za slovo, pán predsedajúci. No zazneli tu nepodstatné veci, kde sa uvádza, že ktorý minister tu je, ktorý minister tu nie je, stanovisko vlády je jasné, nesúhlasí s návrhom skupiny poslancov na vyslovenie nedôvery, a to je alfa a omega. A potom tu zazneli informácie ohľadom zrušenia zubných benefitov, ale však iniciatíva prišla zo strany zdravotných poisťovní, nie ministerstva a zároveň to bola aj požiadavka pri zostavovaní štátneho rozpočtu, išlo o požiadavku ministerstva financií, na tieto benefity sa skladajú všetci občania, ale nie všetci ich využívajú. Na začiatku pri zavedení týchto benefitov možnože narástol ten počet zubných prehliadok, ale za posledné obdobie sa už nezvyšoval. A ďalšia vec, že išlo o marketingový nástroj alebo prepoisťovaciu kampaň, tieto zubné benefity sa využívali počas tejto kampane, kde vlastne poisťovne si prostredníctvom týchto benefitov len lákali poistencov na svoju stranu. Ďakujem.
13. schôdza NR SR - 1.deň - B. popoludní
Dátum: 2024-05-09
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

62. Ďakujem za slovo, pán predsedajúci. Pani ministerku odvolávate aj za problém nemocnice na Rázsochách, avšak na akom mieste bude lokalizovaná nová univerzitná nemocnica, o tom bude rozhodovať vláda. To, že nová univerzitná nemocnica mala stáť na Rázsochách, bolo rozhodnutie, ktoré bolo prijaté ešte na konci osemdesiatych rokov minulého storočia. V súčasnosti je však situácia iná v zmysle toho, že súkromný investor postavil novú Nemocnicu Bory. Analýzy, ktoré sa pripravovali za predošlej vlády, nebrali do úvahy tento projekt. A ešte aj v programovom vyhlásení bývalej Matovičovej vlády bolo uvedené, že sa pripraví osobitný zákon k Rázsochám a do piatich rokoch táto nemocnica mala byť postavená. Nová lokalita, ktorá sa spomína, a to Ružinov, ktorá bola teda spomenutá pre umiestnenie novej univerzitnej nemocnice, je z môjho pohľadu dobrá lokalita, ktorá spĺňa komplexné podmienky pre takýto projekt. Ďakujem.
13. schôdza NR SR - 1.deň - B. popoludní
Dátum: 2024-05-09
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

20. Ďakujem za slovo, pán predsedajúci. Tiež si kladiem otázku, že od koho prichádza vlastne kritika na súčasné vedenie ministerstva na pani Zuzanu Dolinkovú. Treba uviesť, že kritika prichádza od politikov, ktorí sa osobne podieľali na riadení a pôsobení na ministerstve zdravotníctva. Boli tam tri a pol roka a teraz kritizujú ministerku, ktorá tam pôsobí sedem mesiacov. Ako bolo povedané, ide o pána Stachuru, Dvořáka, ale aj Krajčího, ktorí vyše roka neurobili nič, čo sa týka projektu Rázsoch, nebolo prijaté žiadne rozhodnutie. Toto zlyhanie projektu Rázsoch je výsledkom práce Matovičovo-Hegerovskej vlády. Ministri, či už pán Krajčí alebo Lengvarský, dlho rozhodovali, až úradnícka Ódorova vlády si priznala chybu. Jediný, kto v projekte niečo urobil, bol Peter Pellegrini, ktorý dal pôvodný skelet zbúrať a započal po dlhej dobe celý rad krokov, ktoré, žiaľ, nepokračovali. Ide presne o tú opozíciu, alebo o predstaviteľov opozície, ktorí vlastne dovŕzali, čo sa týka, alebo zle, zle nastavili plán obnovy a celú sieť optimalizácie, OSN-ku, na ktorú plán obnovy je naviazaný. Za tri a pol roka došlo k rozvratu v oblasti zdravotníctva a vlastne za to, čo je pani ministerka kritizovaná, že došlo k odloženiu platnej legislatívy, tak to vychádza vlastne z toho, že neboli pripravené jednotlivé kroky, ktoré by vlastne nadväzovali na to, čo malo prísť, to sa týka čakacích dôb. Ministerstvo preto z týchto dôvodov musí riešiť aktuálne problémy a na systémové kroky doteraz nebolo dostatok času. Ďakujem.
13. schôdza NR SR - 1.deň - B. popoludní
Dátum: 2024-05-09
Poslanec: Svoboda, Zdenko (HLAS - SD)
Druh vystúpenia: Vystúpenie v rozprave

4. Ďakujem za slovo, pán predsedajúci. Správa o výsledku prerokovania návrhu skupiny poslancov Národnej rady Slovenskej republiky na vyslovenie nedôvery členke vlády Slovenskej republiky pani Zuzane Dolinkovej, poverenej riadením Ministerstva zdravotníctva Slovenskej republiky, vo výbore. Predseda Národnej rady Slovenskej republiky svojím rozhodnutím č. 296 z 2. mája 2024 pridelil návrh skupiny poslancov Národnej rady Slovenskej republiky na vyslovenie nedôvery členke vlády Slovenskej republiky Zuzane Dolinkovej, poverenej riadením Ministerstva zdravotníctva Slovenskej republiky, tlač 297, na prerokovanie Výboru Národnej rady Slovenskej republiky pre zdravotníctvo ako gestorskému výboru s tým, že podá Národnej rade Slovenskej republiky správu o výsledku prerokovania uvedeného návrhu vo výbore. Výbor Národnej rady prerokoval predložený návrh skupiny poslancov, tlač 297, dňa 7. mája 2024. Výbor neprijal uznesenie, nakoľko návrh uznesenia vysloviť súhlas s návrhom skupiny poslancov Národnej rady Slovenskej republiky na vyslovenie nedôvery členke vlády Slovenskej republiky pani Zuzane Dolinkovej, poverenej riadením Ministerstva zdravotníctva Slovenskej republiky, nezískal súhlas nadpolovičnej väčšiny všetkých členov výboru podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Výbor Národnej rady SR pre zdravotníctvo poveril poslanca Národnej rady SR Zdenka Svobodu, aby predniesol na schôdzi Národnej rady Slovenskej republiky správu o výsledku prerokovania návrhu skupiny poslancov Národnej rady Slovenskej republiky na vyslovenie nedôvery členke vlády Slovenskej republiky pani Zuzane Dolinkovej, poverenej riadením Ministerstva zdravotníctva Slovenskej republiky, tlač 297, vo výbore. Súčasne poveril poslancov Radomíra Šalitroša, Karola Jasana (správne Janasa, pozn. red.) a Petra Slyšku, členov výboru Národnej rady Slovenskej republiky pre zdravotníctvo, za náhradníkov k predmetnému návrhu v prípade neúčasti spravodajcu. Pán predsedajúci, skončil som, prosím, môžete otvoriť rozpravu.
30. schôdza NR SR - 2.deň - A. dopoludnia
Dátum: 2025-02-05
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

8. Ďakujem veľmi pekne pánovi poslancovi Majerskému. Je to pozmeňovací návrh aj s jeho odôvodnením, za ktorý by sme chceli hlasovať. Je to dobrá zmena. Aj doteraz personálne normatívy platili ako všeobecne záväzný právny predpis a to, že sa presunú, majú presunúť z nejakého, podzákonnej normy priamo do zákona, je niečo, čo z tej legislatívy urobí rigidný kus, nepoužiteľný pre praktické účely v zdravotníctve rovnako ako slovenské technické normy, ako, ako, ja neviem, vyhláška o dopravných predpisoch sú všetko podzákonné normy, tak aj toto by malo zostať ako technická podzákonná norma. Nevidím dôvod, prečo práve táto časť normatívu má byť v zákone a všetky ostatné veci toho normatívu v zákone nie sú a aj iné technické nastavenia. Čiže chápem, že bude vládna koalícia teraz rozhodovať politicky a nie odborne, ale odborne správne riešenie je to, ktoré si ty navrhol.
30. schôdza NR SR - 1.deň - B. popoludni
Dátum: 2025-02-04
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

111. Ďakujem pekne. Doplním, že súkromníkov v slovenskom zdravotníctve sú tisícky. Každý súkromný ambulantný lekár dokáže takýmto spôsobom počítať a dosahovať zisk, netreba sa im vyhrážať, vďaka nim to slovenské zdravotníctvo funguje. Chcem nadviazať, Alojz, na tvoje slová o predikcii, že kam sa to zdravotníctvo uberá. Wayne Gretzky kedysi povedal, preto je takým úspešným hokejistom, pretože nekorčuľuje tam, kde puk je, ale tam, kde puk bude. A my, bohužiaľ, hasíme požiare tam, kde sú, a nesústredíme sa na to, kde sa ten svet bude uberať, 21. storočie je storočím, v ktorom nám vládne pandémia chronických chorôb, vrátane tých duševných, a je potrebné do tohto budúceho zdravotníctva pre 21. storočie vtiahnuť pacienta, ktorý sa značnou mierou aj svojím vlastným životným štýlom, správaním a stravovaním podieľa na tejto pandémii chronických chorôb. Potrebujeme inú paradigmu poskytovania zdravotníctva, nie tú, ktorá nám tu vládla v 20. storočí, ale naozaj s tým nič nerobíme. Prečo detská psychiatria nie je stredobodom záujmu? Pretože hovoril som o programovej vyhláške, o cieľoch a nástrojoch, my sme nesformulovali cieľ, my sme nesformulovali potrebu detskej psychiatrie, a preto detská psychiatria nerozkvitá. My sme sformulovali len nástroje, kam pôjde koľko peňazí, nezaujímame sa o to, aký bude cieľ. No a ešte si tam hovoril niečo o Habsburgovcoch. Obávam sa, že ostatní nevedeli, o čom je reč. Tak len toľko, že najúspešnejšie systémy v Európe, zdravotné systémy v Európe sú v krajinách, kde vládne protestantské náboženstvo. Sú to škandinávske krajiny, je to Holandsko, je to Dánsko. V tých katolíckych krajinách, kde vyhrala protireformácia, ako napríklad aj na Slovensku, sa, žiaľ, zdravotníctvam príliš nedarí.
30. schôdza NR SR - 1.deň - B. popoludni
Dátum: 2025-02-04
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

103. Vynikajúce vystúpenie, Janka. Áno, pacient na prvom mieste, to máte aj v programovom vyhlásení vlády a v tejto chvíli mám pocit, že na prvom mieste sú odborári, dlho-dlho nikto a potom ešte raz odborári a potom všetci ostatní. Som si našiel, Janka, k tvojmu vystúpeniu, keď hovoríš, že ja som to pred piatimi mesiacmi hovoril, áno, 19. 9., myslím, že sme mali tlačovú besedu, strana Sloboda a Solidarita, kde sme hovorili o tom, že ministerka zdravotníctva Zuzana Dolinková jednoducho musí odísť a k všetkým bodom dôvodov na odvolanie pani ministerky, ktoré sme podpísali spolu s kolegami z Progresívneho Slovenska aj z Kresťanskodemokratického hnutia, sme pridali ešte jeden, a to je konsolidácia 260 mil. na úkor zdravotníctva. Upozornili sme, že toto je dôvod, ktorý povedie ku kolapsu zdravotníctva, lebo pani Dolinková sa bez boja vzdala v rámci konsolidácie 260 mil. eur, citujem: „Teraz oznámil Ladislav Kamenický zdražovanie, zvyšovanie DPH a má tú drzosť oznámiť lekárom a sestrám, či by im nevadilo, že to zvyšovanie platov, ktoré majú, ktoré mali vtedy podľa zákona, nebude také rýchle, ako bolo dohodnuté, pritom on sebe ten svoj plat zvýšil." Vyzvali sme, aby ste tú konsolidáciu neschvaľovali. Vy ste, ako si povedali, opozičný hlas do neba nepríde, ako psí hlas do neba nepríde a urobili ste si to natruc podľa svojho a teraz všetci žneme výsledok tohto absolútne nezodpovedného a babráckeho kroku. A to, čo by bolo od vás férové, je, keby ste priznali túto chybu, keby ste povedali, že, joj, vtedy sme urobili chybu, že sme to urobili spôsobom, že sme konsolidovali na úkor zdravotníkov.